[Foto’s] Gyselaarsdrama ontvou by Lichtenburg-munisipaliteit‘n Gyselaarsdrama ontvou in Lichtenburg (24 Mei 2017) Foto: SAPD, Noordwes Brig. Sabata Mokgwabone, woordvoerder van die polisie, het gesê ontstoke lede van die gemeenskap by Ditsobola-munisipaliteit het die burgemeester Daniel Buthelezi gyselaar geneem. Hulle het die gebou daarna aan die brand gesteek. “Die groep het vroeër van die raadslede, vermoedelik lede van die uitvoerende komitee, vrygelaat, maar hulle het nog nie die burgemeester vrygelaat nie,” het Mokgwabone verduidelik. “Die groep het ook gedreig om hulself aan die brand te steek.” Hulle het ŉ lang lys griewe en klagtes oor swak dienslewering in Ditsobotla. Daar is tans ŉ groot polisieteenwoordigheid op die toneel en die polisie probeer om die veilige vrylating van die burgemeester te verseker. Marius Müller, nasionale veiligheidskoördineerder van AfriForum, het om 20:50 aan Maroela Media bevestig die brand is intussen geblus, maar die gebou is vol rook. “Die persone word binne die stadsraadsaal aangehou. Die polisie wag nog vir ŉ taktiese eenheid om moontlik die burgemeester te kom bevry.” Hy het gesê dit is privaat persone wat die brand geblus het, aangesien daar geen werkende brandweerwaens in Lichtenburg beskikbaar is nie. “Sodra die persone nader beweeg, word hulle egter met petrolbomme bestook,” het hy gesê. Die groep het ook gedreig om weer die gebou aan die brand te steek indien enigiemand die gebou sou betree. Jacqueline Theologo, DA-hoofsweep van die Noordwes-wetgewer, het gesê dit is ŉ groep van ongeveer 40 persone wat die burgemeester gyselaar geneem het. “Daar is tans ŉ groot polisieteenwoordigheid op die toneel en ons loof die polisie. Ons verwag dat die polisie op ŉ professionele manier die veilige vrylating van die burgemeester sal verseker sonder enige bloedvergieting,” het Theologo gesê. “Nooddienste en ander gemeenskapslede blus die brand met behulp van privaat maatskappye se brandbestrydingspanne en -toerusting.” Sy het gesê die gyselaarsituasie is “absolute wettelose gedrag in ŉ demokratiese samelewing en moet veroordeel word”. “Ons verstaan dat persone keelvol is vir swak dienslewering wat hulle van die ANC-regering af kry. Reg oor Noordwes het die ANC absoluut hul plig versuim, maar geweld en gyselaarsituasies sal nooit diensleweringsprobleme oplos nie. Dit kan slegs deur ŉ verkiesing plaasvind waar ŉ mislukte regering uitgestem word.” Theologo het gesê die DA veroordeel die gedrag ten sterkste.